རྒྱལཔོ་ཀེ་ལ་མི་ཀྲིའི་ལོ་རྒྱུས།

༈ ཧེ་མ་རྒྱ་གར་གྱི་གཡུས་ཅིག་ནང་། རྒྱལཔོ་ཀེ་ལ་མི་ཀྲི་ཟེར་མི་ཅིག་ཡོདཔ་མས། རྒྱལཔོ་དེ་གིས་ ཁོ་རའི་ཁྱིམ་ཚང་རྒྱལ་ཁབ་ཀྱི་ རྒྱལཔོ་ཚངས་པས་བྱིན། ཟེར་མི་ཅིག་ཡོད་མི་དང་ གཅིག་ཁར་དམག་རྐྱབ་ད། རྒྱལཔོ་ཀེ་ལ་མི་ཀྲི་ཕམ་སྟེ་ བཙུན་མོ་དང་སྲས་སྲསམོ་ ཆ་མཉམ་བྱོག་འབྱོན་དགོཔ་ཐོན། མཐའ་མཇུག་ལུ་ སྲས་གཅིག་མ་གཏོགས་ རྒྱལཔོ་དང་བཙུནམོ་ཚུ་གེ་ར་ རྒྱལཔོ་ཚངས་པས་བྱིན་གྱིས་ འཛིན་གཟུང་འབད་དཔ་ཨིནམ་མས།

དེ་ལས། རྒྱལ་སྲས་དེ་གིས་ ཁོ་རའི་ཡུམ་དང་སྤུན་ཆ་ཚུ་ སྲོག་སྐྱབས་འབད་ནིའི་ ཐབས་ཤེས་ག་དེ་དྲག་དྲག་འབད་རུང་ སྐྱབས་ འབད་མ་ཚུགས་པས། ལཱ་མཇུག་ལུ་ ཡབ་རྒྱལཔོ་དེ་ ཉེས་ཁྲིམས་སྲོག་ཐོག་ལུ་ཕོགཔ་ལས། མི་ ཡོད་རིགས་བཀུག་སྟེ་ དེ་ཚུའི་གདོང་ཁར་ ཐང་ནང་བཏོན་ཏེ་བཀྲོངས་ནི་འབདཝ་ད། རྒྱལ་སྲས་དེ་གིས་ བཟོ་རྫུས་མ་བཟོ་སྟེ་ ཐང་ནང་ཚུན་ཚོད་ལྷོད་ནུག།

ཨིན་རུང་། སྲོག་སྐྱབས་འབད་ནི་གི་ཐབས་དང་ གནས་སྐབས་ག་ནི་ཡང་མ་འབྱུང་པར་ ཡབ་ལུ་བལྟ་ཡི་ར། སྡུག་བསྔལ་དཔག་ཏུ་མེདཔ་ མྱོངས་ཏེ་སྡོད་དགོཔ་ བྱུང་ནུག། ཡབ་ཀྱིས་ཡང་། སྲས་དེ་མི་མང་གི་སྦུག་ལུ་ ཡོདཔ་ཨིནམ་གཟིགས་ཏེ་ དེ་ནང་ཡོད་པའི་མི་ཚུ་དང་ སྲས་ཀྱིས་ཧ་གོ་ཚུགསཔ་འབད་ ཞལ་ཆེམས་ ནེ་སྦེ་བཞག་ནུག།

* ཡུན་རིངམོ་འབད་མ་བཞག།
* ལཱ་རྟབ་རྟོབ་བཏང་མ་འབད།
* ཁྲོ་བ་སྤང་པ་ཅིན་རྐྱངམ་གཅིག་ཁྲོ་བ་ཞི་ཚུགས། ཟེར་ ག་ར་ལུ་ སླབ་བརྫུ་བཏབ་དོ་བཟུམ་ཅིག་དང་། ནང་ན་ལས་ ཁོ་ར་གིས་ཁོ་ར་ལུ་ སླབ་ཨིནམ་བཟུམ་ བཟོ་སྟེ་གསུངས་ནུག།

དེ་ལས། རྒྱལ་སྲས་དེ་གི་སེམས་ལུ་ ང་གིས་ཡབ་ཀྱི་ སྲོག་ལན་ འཇལ་ མ་ཚུགསན། ང་ ཨའི་གིས་སྐྱེས་པའི་བུ་མིན། མནོ་སྟེ། ཐབས་ཤེས་འཚོལཝ་འཚོལ་ས་ར་ སྡོདཔ་ད། ནམ་ཅིག་འབདཝ་ད། རྒྱལཔོ་ཚངས་པས་བྱིན་གྱི་ འཇར་རོགས་ཀྱི་ གྱས་ཁར་ཚུད་སོ་ནུག། ཁོ་ཡང་ ད་འབདན་ ཚགས་ཁར་ཚུད་ཅི། མནོ་སྟེ་ རྒྱལ་པོ་ལུ་ ཕྱག་ག་དེ་དྲག་དྲག་འབད་ཞུཝ་ལས། རྒྱལཔོ་ཡང་ ཁོ་ལུ་ཐུགས་མཉེས་ཏེ་ བཀའ་དྲིན་བསྐྱང་ཤོས་ཅིག་འབད་ བཞག་ད་ནུག། ཁོནི་ ནང་སུ་སྐོར་ལས་ ཨ་རྟག་ར་ སྲོག་ལན་འཇལ་ནི་གི་ དུས་སྐབས་ཅིག་ ནམ་འཐོབ་འོང་ག? ཟེར་མནོ་སྟེ་ གོ་སྐབས་བསྒུགཔ་བསྒུག་སར་ སྡོད་དོ་ཡོདཔ་མས།

ནམ་ཅིག་འབདཝ་ད། རྒྱལཔོ་ ཤ་བདའ་བར་འབྱོན་ནི་འབད་ འབྱོནམ་ད་ ཁོ་ཡང་ཕྱག་ཞུ་མིའི་གྲས་སུ་ཚུད་སོ་ནུག། ཁོང་ དཔོན་གཡོག་ཆ་ཁྱབ་ ཤ་བདའ་བར་ སོངམ་ད། ཡུདཔ་ཅིག་ལས་ རྒྱལཔོ་སྐུ་འོ་བརྒྱལ་ཏེ་ སྐུ་ངལ་གནངམ་ད་ རྒྱལ་པོའི་དབུ་ ཁོ་གི་ཕང་མར་ བཀལ་ཏེ་མནལ་གཟིམས་ད་ནུག།

རྒྱལ་སྲས་ཀྱིས། ད་རིས་འབདན་ གོ་སྐབས་ཐོབ་ཅི། མནོ་སྟེ་ གྱི་ཅུང་འབལ་ཏེ་ བཀྲོངས་ནི་འབདཝ་ད། ཧེ་མ་ཁོ་རའི་ ཡབ་ཀྱིས་གསུངས་པའི་ ཞལ་ཆེམས་ཚུ་ སེམས་ལུ་དྲན་ཏེ། ཚར་ག་དེམ་ཅིག་ བཀྲོངས་ནིའི་དཔའ་བཅམ་རུང་ ལག་ལེན་འཐབ་མ་ནུམ་པར་ སྡོད་པའི་བར་ན་ རྒྱལཔོ་མནལ་ཚོར་ད་ནུག།

རྒྱལ་པོའི་ མནལ་ལམ་ནང་ཡང་། ཁོ་རའི་བུ་གིས་ ཁོ་གསད་ནི་འབད་འབདཝ་གཟིགས་མི་ཚུ་ ཁོ་ལུ་བཤདཔ་ད། ཁོ་གིས་ཡང་ གྱི་ཅུང་ ལག་པར་ བཤེདཝ་ བཤེད་ས་ར་ ཁོ་རའི་ངོ་སྤྲོད་འབད་ ཡབ་རྒྱལ་པོའི་སྲོག་ལན་འཇལ་ནིའི་དོན་ལུ་ རྒྱལ་པོའི་འཇར་རོགས་འབད་ འཛུལ་བའི་ལོ་རྒྱུས་ཚུ་ རྒྱས་ཤིང་རྒྱསཔ་འབད་ ཞུ་ནུག།

དེ་ཚེ་ སྲོག་ལན་འཇལ་ཚུགས་ནི་ཨིན་རུང་། ཡབ་ཀྱི་ཞལ་ཆེམས་དང་འཁྲིལ་ཏེ་ སྲོག་ལན་མ་འཇལ་བར་ གྱི་ཅུང་ས་ཁར་བཀོ་ པུས་མོ་ས་ཁར་བཙུགས་ཏེ་ རྒྱལཔོ་ལུ་ གུས་ཞབས་འབད་དེ་སྡོད་ནུག།

དེ་ལས། རྒྱལཔོ་ཚངས་པས་བྱིན་གྱིས་ རྒྱལ་སྲས་ཀྱི་ལོ་རྒྱུས་དང་ རྒྱལཔོ་ཀེ་ལ་མི་ཀྲིའི་ ཞལ་ཆེམས་ལུ་ ཐུགས་ངལ་རངས་ཏེ་ རྒྱལ་སྲས་ལུ་ བཟོད་གསོལ་ བཞེས་དགོཔ་འབད་ གསུངས་གནངམ་མ་ཚད་ རྒྱལ་པོ་ཀེ་ལ་མི་ཀྲིའི་ རྒྱལ་ཁབ་ཡང་ རྒྱལ་སྲས་ཁོ་ར་ལུ་ལོག་སྤྲོད་དེ་ ལོག་སྟེ་ར་ རྒྱལ་ཁབ་གཉིས་གང་བས་ མཐུནམ་ལོག་སོ་ནུག།

རྒྱལ་པོའི་ཞལ་ཆེམས་ཀྱི་དོན།

* ཡུན་རིངམོ་འབད་མ་བཞག། ཟེར་མི་འདི། གཞན་ལུ་འཁོན་ཡུན་རིངམོ་འབད་མ་ཟུང་། ཟེར་བའི་དོན།
* ལཱ་རྟབ་རྟོབ་བཏང་མ་འབད། ཟེར་མི་འདི། འཆམ་མཐུན་པའི་དག་སྣང་ འབད་ལོང་བཅའ་ལོང་མེད་པར་ མེདཔ་མ་གཏང་། ཟེར་བའི་དོན།
* ཁྲོ་བ་སྤང་པ་ཅིན་རྐྱངམ་གཅིག་ཁྲོ་བ་ཞི་ཚུགས། ཟེར་མི་འདི། འཁོན་འཛིན་སྤང་པ་ཅིན་ རྐྱངམ་གཅིག་ ཁོང་ཁྲོ་ཞི་ཚུགས། ཟེར་བའི་དོན་ཨིན།

རྫོགས་སོ།།